নভেম্বরেও নেই শীতের দেখা, মাঝে ফের বৃষ্টির পূর্বাভাস বঙ্গে!

ওয়েব ডেস্ক : শুরু হয়েছে নভেম্বর মাস। তবে এখনও দেখা মেলেনি শীতের (Winter)। তার মধ্যেই রাজ্যে ফের বৃষ্টির পূর্বাভাস দিল আবহাওয়া দফতর। বঙ্গোপসাগরে তৈরি হওয়া নিম্নচাপের কারণে রাজ্যে ফের বৃষ্টির (Rain) সম্ভাবনা রয়েছে। হাওয়া অফিস সূত্রে খবর, আগামী মঙ্গলবার ও বুধবার বৃষ্টি হতে পারে।

আলিপুর আবহাওয়া দফতর সূত্রে খবর, পূর্ব-মধ্য বঙ্গোপসাগর এবং সংলগ্ন মায়ানমার উপকূলের উপরে নিম্নচাপ অঞ্চল তৈরি হয়েছে। সঙ্গে রয়েছে একটি ঘূর্ণাবর্তও। যা ৪৮ ঘন্টায় উত্তর এবং উত্তর-পশ্চিম দিকে এগোবে। এর জেরেই রাজ্যে বৃষ্টি (Rain) সম্ভাবনা রয়েছে। বুধ ও বৃহস্পতিবার উত্তর ও দক্ষিণ ২৪ পরগনায় বৃষ্টি হতে পারে। নিম্নচাপ অঞ্চলের কারণে সমুদ্র উপকূলে বইতে পারে ৫৫ কিলোমিটার বেগে ঝোড়ো হাওয়া। যার ফলে ওই দু’দিন মৎসজীবীদের সমুদ্রে যেতে মানা করা হয়েছে। অন্যদিকে সোমবার উত্তরবঙ্গের দার্জিলিং ও কালিম্পঙে হালকা বৃষ্টিপাতের সম্ভাবনা রয়েছে।

আরও খবর : SIR-এর আতঙ্ক! ৩৫ বছর পর বাড়ি ফিরলেন নিখোঁজ ব্যক্তি

আজ কলকাতার (Kolkata) আকাশ সারাদিন আংশিক মেঘলা থাকতে পারে। তবে বৃষ্টির তেমন সম্ভাবনা নেই। মঙ্গলবার থেকে আকাশ ধীরে ধীরে পরিস্কার হবে। এর পাশপাশি আগামী কয়েকদিনেও কলকাতার আবহাওয়া মনোরম থাকবে। আবহাওয়াও স্থিতিশীল থাকবে বলে জানাচ্ছে আইএমডি।

অন্যদিকে, নভেম্বর মাস পড়লেও, এখনও দেখা মেলেনি শীতের। আবহাওয়া দফতর জানাচ্ছে, নভেম্বরে তেমন শীতের (Winter) আভাস পাওয়া যাবে না। শীতের অনুভূতি পেতে পেতে ডিসেম্বর হয়ে যেতে পারে। তবে এবার ধীরে ধীরে তাপমাত্রা নামতে শুরু করবে। হাওয়া অফিস জানাচ্ছে, আগামী কয়েকদিনে দুই বঙ্গে কমতে পারে তাপমাত্রা। তবে এখনই কোনও বড় পরিবর্তনের আভাস নেই।